Børnene havde alligevel fået ham op sådan en lørdag morgen, og så hjalp det jo også lidt på det, at han ved købmanden i Sennels kunne købe noget, der ikke lige er på hylderne hver dag. Den lokale håndboldklub, IF Nordthy, åbnede nemlig for billetsalget til næste rundes pokalkamp. Her kommer stjernerne fra Aalborg Håndbold på besøg. - Det er ikke ret tit, det sker, at Aalborg kommer til Sennels, så det skulle vi have muligheden for at se, siger Jens Østergaard. Charmen ved pokalturneringen Som den første i køen lykkedes for ham at sikre sig de nødvendige billetter. Og det var måske godt, han var mødt op i god tid. For allerede efter fire minutter var der udsolgt. Og det var både i Sennels og i Østerild 10 kilometer væk, hvor den første kunde allerede var mødt op klokken 8. For ja, det er stort, når et af verdens bedste håndboldhold gæster en landsby. Og så ryger 200 billetter altså på fire minutter. - Det er charmen ved sådan en pokalturnering, at de store hold kommer ud i de små samfund, siger Jens Østergaard. Kun plads til 400 Det er de helt enige i håndboldklubben i IF Nordthy. Landsbyklubbens bedste herrehold spiller i den tredjebedste række, 2. division. Klubben regner med at kunne klemme 400 tilskuere ind i hallen: 200 billetter er nu solgt i løssalg, mens resten går til ungdomsspillere og sponsorer. Reelt kunne klubben nok have solgt endnu flere billetter, hvis man havde fravalgt Nordthy Hallen til fordel for Thyhallen i Thisted, hvor kapaciteten flere gange større. - Det er lidt en logistisk udfordring, at nogen ikke kommer ind at se kampen. Det kan godt gøre lidt ondt i mit hjerte. Så kunne vi godt have lagt kampen i Thyhallen, men det er vores hule her, og det er den, vi vil bruge, siger formanden for IF Nordthy, Nicolai Møller. Formanden og thyboerne kan altså glæde sig til fint besøg fra Henrik Møllgaard, Lukas Sandell og de andre Aalborg-spillere på tirsdag. Fik tæsk for otte år siden Og det er blot anden gang i historien, IF Nordthy møder ligatopholdet. For otte år siden gæstede Aalborg også Sennels i pokalen. Kan du huske, hvordan det gik? - Jeg kan i hvert fald huske, at vi tabte. Og vi tabte stort. Men det var en fed oplevelse, siger Nicolai Møller med et grin. Samme grin finder han frem, når han skal gætte på, hvordan det kommer til at gå denne gang. - Nogenlunde den samme procedure, tror jeg. Og hvis du gerne vil vide, hvordan det gik, sidst Aalborg besøgte Sennels, så kan vi lige genopfriske hukommelsen: IF Nordthy tabte 10-33.
Billetterne blev udsolgt på få minutter, da købmanden i landsbyen Sennels lørdag åbnede for billetsalget til kampen mod håndboldmastodonterne fra Aalborg.